*****

ΚΑΝΟΝΙΣΜΟΣ (ΕΟΚ) αριθ. 2728/88 ΤΗΣ ΕΠΙΤΡΟΠΗΣ

της 31ης Αυγούστου 1988

για τη μείωση της τιμής αγοράς του οίνου που αναφέρεται στο άρθρο 44 του κανονισμού (ΕΟΚ) αριθ. 822/87

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 για την κοινή οργάνωση της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 2253/88 (2), και ιδίως το άρθρο 44 και το άρθρο 81,

Εκτιμώντας:

ότι, κατά την έννοια του άρθρου 44 του κανονισμού (ΕΟΚ) αριθ. 822/87, πρέπει να προβλεφθεί για ορισμένες αποστάξεις μείωση της τιμής αγοράς του οίνου που πρέπει να καταβληθεί στον παραγωγό ο οποίος προέβη στην αύξηση του αλκοολικού τίτλου με την προσθήκη σακχαρόζης ή συμπυκνωμένου γλεύκους σταφυλιών· ότι γι' αυτόν έχει υποβληθεί αίτηση για χορήγηση της ενίσχυσης που προβλέπεται στο άρθρο 45 του εν λόγω κανονισμού ή έχει ήδη τύχει της ενίσχυσης αυτής·

ότι είναι πολύ δύσκολο να καθοριστεί σχέση μεταξύ του μέτρου της αύξησης του αλκοολικού τίτλου που επιτυγχάνεται από κάθε παραγωγό και του οίνου που παραδίδεται προς απόσταξη· ότι, για το λόγο αυτό, δεν είναι δυνατόν να καθοριστούν επακριβώς τα οικονομικά οφέλη κάθε παραγωγού παρά μόνο αν υπάρξει διοικητικό κόστος εξαιρετικά υψηλό, το οποίο μάλιστα μπορεί να καθυστερήσει τις πληρωμές των ενισχύσεων και να θέσει σε κίνδυνο ολόκληρο το σύστημα των μέτρων παρέμβασης· ότι πρέπει να εφαρμοστεί μείωση της τιμής αγοράς του οίνου, η οποία θα στηρίζεται στη μέση αύξηση του φυσικού αλκοολικού τίτλου σε κάθε αμπελουργική ζώνη· ότι, για να αποφευχθούν οι υπερβολικές διοικητικές δαπάνες που θα είχαν σαν συνέπεια τον συστηματικό έλεγχο όλων των παραγωγών όσον αφορά την αύξηση του αλκοολικού τίτλου, πρέπει να προβλεφθεί κατ' αποκοπή μείωση της τιμής αγοράς του οίνου που παραδίδεται προς απόσταξη για κάθε ζώνη ή τμήμα ζώνης·

ότι είναι δίκαιο να προβλεφθεί η καταβολή ολόκληρης της τιμής στους παραγωγούς που δεν έχουν προβεί στην αύξηση του αλκοολικού τίτλου του οίνου τους με την προσθήκη σακχαρόζης ή συμπυκνωμένου γλεύκους σταφυλής που δεν έχουν λάβει την ενίσχυση που προβλέπεται στο άρθρο 45 του κανονισμού (ΕΟΚ) αριθ. 822/87 για κάποια ποσότητα της παραγωγής του επιτραπεζίου οίνου τους·

ότι πρέπει εξάλλου να προβλεφθεί να μπορεί να καταβάλλεται ολόκληρη η τιμή στους παραγωγούς που καταφεύγουν στη διαδικασία αυτή για τμήμα μόνο της παραγωγής τους, μικρότερο από εκείνο που παρέδωσαν στην απόσταξη, και για ποσότητα αντίστοιχη με τη διαφορά μεταξύ της ποσότητας που παραδόθηκε και της ποσότητας της οποίας αυξήθηκε ο αλκοολικός τίτλος·

ότι η ενίσχυση για το προϊόν που παράγεται από την απόσταξη καθώς και η τιμή για τα προϊόντα που αναλαμβάνει ο οργανισμός παρέμβασης στο πλαίσιο των αποστάξεων που αναφέρονται στα άρθρα 36 και 39 του κανονισμού (ΕΟΚ) αριθ. 822/77 πρέπει να προσαρμόζονται προκειμένου να ληφθεί υπόψη η μείωση της τιμής αγοράς του οίνου·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η τιμή αγοράς του οίνου που παραδίδεται σε ένα από τους τύπους των αποστάξεων που αναφέρονται στο άρθρο 36 παράγραφος 2 και στα άρθρα 38, 39, 41 και 42 του κανονισμού (ΕΟΚ) αριθ. 822/77 μειώνεται κατά ποσό που πρέπει να καθοριστεί πριν από την έναρξη κάθε περιόδου εμπορίας. Το ποσό αυτό διαφέρει ανάλογα με τις αμπελουργικές ζώνες σε συνάρτηση με την ανώτατη αύξηση του αλκοολικού τίτλου του άρθρου 18 παράγραφοι 1 και 2 του κανονισμού (ΕΟΚ) αριθ. 822/77.

Η μείωση που αναφέρεται στο πρώτο εδάφιο δεν εφαρμόζεται:

- στον οίνο που παραδίδεται από τους παραγωγούς των περιοχών όταν η αύξηση του αλκοολικού τίτλου γίνεται μόνο με την προσθήκη γλεύκους, οι οποίοι παραιτούνται, για την συγκεκριμένη περίοδο εμπορίας, από κάθε ενίσχυση που έχει καθοριστεί κατ' εφαρμογή του άρθρου 45 του κανονισμού (ΕΟΚ) αριθ. 822/87. Στην περίπτωση αυτή ο παραγωγός υποβάλλει στον οινοπνευματοποιό αντίγραφο της παραίτησης από τις ενισχύσεις που προβλέπονται στον κανονισμό (ΕΟΚ) αριθ. 2640/88 της Επιτροπής (3), δεόντως θεωρημένο από την αρμόδια αρχή που έχει ορισθεί από το κράτος μέλος·

- στον οίνο που παραδίδεται στα οινοπνευματοποιεία μετά τις ημερομηνίες που προβλέπονται για τις διάφορες αμπελουργικές ζώνες στο άρθρο 23 παράγραφος 3 του κανονισμού (ΕΟΚ) αριθ. 822/87, και παραδίδεται από παραγωγό ο οποίος προσκομίζει στις αρμόδιες αρχές απόδειξη ότι, κατά την διάρκεια της περιόδου εμπορίας, αφενός μεν δεν προέβη στην αύξηση με την προσθήκη σακχαρόζης του αλκοολικού τίτλου της παραγωγής του σε επιτραπέζιο οίνο, αφετέρου δε δεν έχει υποβάλει για την παραγωγή αυτή αίτηση για τη χορήγηση της ενίσχυσης που αναφέρεται στο άρθρο 45 του εν λόγω κανονισμού.

2. Ένα ποσό ίσο προς τη μείωση που αναφέρεται στην παράγραφο 1 καταβάλλεται για την ποσότητα οίνου που παραδίδεται σε ένα από τους αναφερόμενους στη εν λόγω παράγραφο τύπους απόσταξης, στον παραγωγό που έχει υποβάλει αίτηση στην αρμόδια αρχή πριν από την 1η Σεπτεμβρίου, είτε άμεσα είτε μέσω οινοπνευματοποιού, και ο οποίος κατά τη διάρκεια της περιόδου εμπορίας ούτε προσέφυγε σε αύξηση του αλκοολικού τίτλου της παραγωγής του σε επιτραπέζιο οίνο με την προσθήκη σακχαρόζης ούτε υπέβαλε για την παραγωγή αυτή αίτηση για τη χορήγηση της ενίσχυσης που αναφέρεται στο άρθρο 45 του κανονισμού (ΕΟΚ) αριθ. 822/77.

Για τον παραγωγό που έχει υποβάλει την αίτηση πριν από την 1η Σεπτεμβρίου και ο οποίος, κατά τη διάρκεια της περιόδου εμπορίας, δεν προσέφυγε στην αύξηση του αλκοολικού τίτλου με την προσθήκη σακχαρόζης ούτε υπέβαλε αίτηση για την χορήγηση της εν λόγω ενίσχυσης για τμήμα της παραγωγής του σε επιτραπέζιο οίνο, μικρότερο από την ποσότητα που παρεδόθη σε όλους τους τύπους απόσταξης κατά τη διάρκεια της περιόδου εμπορίας, το ποσό που αναφέρεται στο πρώτο στάδιο καταβάλλεται για την ποσότητα που αντιστοιχεί στη διαφορά μεταξύ της ποσότητας επιτραπέζιου οίνου που παρέδωσε στην απόσταξη μόνος ή μέσω τρίτου ο παραγωγός και της ποσότητας επιτραπέζιου οίνου του οποίου αυξήθηκε ο αλκοολικός τίτλος.

Οι αρμόδιες αρχές των κρατών μελών μπορούν να απαιτήσουν από τους παραγωγούς να προσκομίσουν κάθε στοιχείο που θα επιτρέψει να επαληθευτεί κατά πόσο η αίτηση είναι απόλυτα θεμελιωμένη.

3. Η παράγραφος 2 δεύτερο εδάφιο δεν εφαρμόζεται για τις ποσότητες οίνου που παραδίδονται από παραγωγό ο οποίος έχει αγοράσει τον οίνο αυτό.

4. Οι παράγραφοι 1 και 2 δεν εφαρμόζονται για τους παραγωγούς των κρατών μελών που δεν επιτρέπουν την αύξηση του φυσικού αλκοολικού τίτλου κατ' όγκο σύμφωνα με το άρθρο 18 παράγραφος 1 του κανονισμού (ΕΟΚ) αριθ. 822/87.

Άρθρο 2

Για τους οίνους που παραδίδονται σε ένα από τους τύπους απόσταξης που αναφέρονται στο άρθρο 1 και για τους οποίους εφαρμόζεται η μείωση:

- η ενίσχυση που πρέπει να καταβληθεί στους οινοπνευματοποιούς,

- η τιμή που πρέπει να καταβληθεί στους οινοπνευματοποιούς για την παράδοση σε οργανισμό παρέμβασης δυνάμει του άρθρου 36 παράγραφος 6 και του άρθρου 39 παράγραφος 7 του κανονισμού (ΕΟΚ) αριθ. 822/87,

- η συμμετοχή του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) στις δαπάνες που βαρύνουν τους οργανισμούς παρέμβασης για την ανάληψη της αλκοόλης δυνάμει του άρθρου 36 του κανονισμού (ΕΟΚ) αριθ. 822/87,

μειώνεται κατά ποσό ίσο προς τη μείωση που αναφέρεται στο άρθρο 1.

Άρθρο 3

1. Τα κράτη μέλη λαμβάνουν όλα τα αναγκαία μέτρα για τον έλεγχο και την τήρηση των διατάξεων που αναφέρονται στο άρθρο 1.

2. Σχετικά με τα μέτρα αυτά ενημερώνουν αμέσως την Επιτροπή.

Άρθρο 4

Ο παρών κανονισμός αρχίζει να ισχύει την 1η Σεπτεμβρίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Αυγούστου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 84 της 27. 3. 1987, σ. 1.

(2) ΕΕ αριθ. L 198 της 26. 7. 1988, σ. 35.

(3) ΕΕ αριθ. L 236 της 26. 8. 1988, σ. 20.